Vandag se sportnuusAB de Villiers. Foto: Twitter. Krieket: Volgens ’n berig wat in die gesaghebbende krieketpublikasie Wisden verskyn het, is die 36-jarige ster deur KSA genader om die Proteas weer aan te voer. Quinton de Kock is pas as die nuwe kaptein in witbalkrieket aangewys, terwyl Faf du Plessis se opvolger in die toetsarena nog nie gekies is nie. De Villiers het in 2018 uit internasionale krieket getree en is sedertdien by verskeie T20-reekse oor die hele wêreld in aksie. Hy is onlangs deur ’n paneel van voormalige Indiese krieketspelers as die beste kolwer in die geskiedenis van die IPL aangewys. “Van my kant af is daar ’n begeerte om weer vir Suid-Afrika te speel en ek is deur KSA gevra om weer die Proteas te lei,” is die aanhaling wat in Wisden gebruik is. Hoewel De Villiers al in gesprek met die Protea-bestuur oor ’n moontlike terugkeer vir die T20-Wêreldbeker in Australië was, het hy vinnig op sosiale media reageer dat die kapteinskapgerugte ongegrond is. “Die berigte wat daarop sinspeel dat Krieket Suid-Afrika my gevra het om die Proteas te lei, is onwaar. Dit is moeilik om te weet wat jy deesdae kan glo of nie. Dis mal tye; wees veilig, almal,” het hy op sosiale media geskryf. Atletiek: Jy mag gaan hardloop, fietsry en stap, maar slegs in jou woonbuurt (nie verder as 5 km van jou huis af nie) en slegs tussen 06:00 en 09:00 in die oggend. Geen georganiseerde groepe mag saam oefeninge doen (byvoorbeeld hardloopklubs) nie.